Edelmøll

Edelmøll eller krattmøll (Agonoxenidae) er en liten familie av små sommerfugler som hører til gruppen Gelechioidea. Noen nyere autoriteter delen gruppen i to familier, Agonoxenidae (i snever forstand), som bare omfatter slekten Agonoxena med fire arter i Australia, Indonesia og Oseania, og Blastodacnidae som omfatter de øvrige 126 artene. Edelmøllene lever på busker og trær, men ikke av de grønne delene. Noen arter kan gjøre noe skade på frukttrær og prydbusker.


== Utseende ==
Små (de nordiske artene har vingespenn 8 – 20 mm), slanke sommerfugler med lange, trådformede antenner, vanligvis brokete farget. Noen arter har tre par kraftige tufser av oppstående skjell på forvingene som står opp som "vorter" når sommerfuglen hviler. Kroppen er vanligvis ganske slank, hodet forholdsvis bredt med lange, oppoverbøyde labialpalper, disse ofte tett kledt med utstående hår på de innerste leddene. Antennene er trådformede og lange, fra litt kortere enn forvingene til lengre enn hele kroppen. De ytterste leddene er ofte hvite, kontrasterende mot de innerste, mørke leddene. Forvingene er avlange og slanke, tilspissede ytterst med lange hårfrynser, vanligvis livlig fargede i rødt, gult, brunt og svart. Bakvingene er smale med lange hårfrynser. Beina er middels lange, med markerte sporer.


== Levevis ==
Edelmøllenes larver utvikler seg på busker og løvtrær, under bark, i knopper eller i frukter. For eksempel borer artene i slekten Chrysoclista under barken på løvtrær. Artene i slekten Agonoxena (=Agonoxenidae i snever forstand) er knyttet til palmer. Et spesielt trekk ved denne familien er at møllene sjelden flyr, de unnviker heller en fare ved å løpe bort med vingene tett foldet rundt kroppen.
I Norge er familien sjelden og tre av de fire artene som er registrert her i landet blir vurdert som truede.


== Skadedyr ==
Noen av artene kan gjøre en del skade, særlig Agonoxena-artene på kokospalme, Betelnøttpalme og ulike palmer som er plantet som parktrær. Larvenes boringer kan få palmene til å visne. Enkelte andre arter kan også gjøre skade på frukt- eller parktrær, blant annet på lind.


== Systematisk inndeling / norske arter ==

Ordenen sommerfugler, Lepidoptera Linnaeus, 1758
Gruppen Glossata – Homoneura
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Overfamilien Gelechioidea
Familien edelmøll, Agonoxenidae Meyrick, 1926
Underfamilien Agonoxeninae (=Agonoxenidae i snever forstand)
Slekten Agonoxena – fire arter, på palmer, Australia, Indonesia, Fiji
Underfamilien Blastodacninae (=Blastodacnidae)
Slekten Aetia  – 2 arter
Slekten Blastodacna Wocke, 1876  – 11 arter. I Norge:
Blastodacna atra (Haworth, 1828)
Slekten Chrysoclista Stainton, 1854 – 18 arter. I Norge:
seljekrattmøll, Chrysoclista lathamella T. Fletcher, 1936 – vurdert som Sterkt truet (EN) på Norsk rødliste for arter fra 2010
lindekrattmøll, Chrysoclista linneella (Clerck, 1759) – vurdert som Sårbar (VU) på Norsk rødliste for arter fra 2010
Slekten Cladobrostis  – en art
Slekten Diacholotis  – en art
Slekten Dystebenna Spuler, 1910 – to arter. I Norden:
Dystebenna stephensi (Stainton, 1849) – funnet i Sverige og Danmark
Slekten Glaucacna – en art
Slekten Heinemannia Wocke, 1877. I Norge:
gul krattmøll, Heinemannia laspeyrella (Hübner, 1796) – vurdert som Kritisk truet (CR) på Norsk rødliste for arter fra 2010
Slekten Helcanthica  – en art
Slekten Microcolona  – 31 arter, flest i Australia
Slekten Nanodacna  – fire arter
Slekten Nicanthes  – en art
Slekten Palaeomystella  – en art
Slekten Pammeces  – sju arter
Slekten Panclintis  – en art
Slekten Parametriotes  – en art
Slekten Platybathra  – tre arter
Slekten Prochola  – 22 arter
Slekten Spuleria Hofmann, 1898. I Norden:
Spuleria flavicaput (Haworth, 1828) – funnet i Sverige og Danmark
Slekten Syntetrernis  – to arter
Slekten Tetanocentria  – seks arter
Slekten Zaratha  – ni arter


== Kilder ==
Catalogue of Life – 2007 annual checklist (sjekkliste over verdensfaunaen). [1]
Nettsiden Svenska Fjärilar, med bildegalleri: [2]
Aarvik, L., Berggren, K. og Hansen, L.O. (2000) Catalogus Lepidopterorum Norvegiae. Lepidopterologisk Arbeidsgruppe, Zoologisk Museum, Universitetet i Oslo, og Norsk institutt for skogforskning, Ås. ISBN 82-995095-1-3
Nettsiden Norges sommerfugler: [3]


== Eksterne lenker ==
(en) Edelmøll hos ITIS 
(en) Edelmøll hos NCBI 
(en) Kategori:Agonoxeninae – bilder, video eller lyd på Wikimedia Commons 
Agonoxeninae – detaljert informasjon på Wikispecies